text: এই  অনুছেদটি রাশিয়ার রাজধানি এবং বৃহত্তম শহর  নিয়ে লেখা 
  
  মস্কো () পূর্ব ইউরোপের রাষ্ট্র রাশিয়ার রাজধানী ও বৃহত্তম নগরী। নগরীটি মধ্য রাশিয়ার কেন্দ্রশাসিত জেলাতে মস্কভা নদীর তীরে দাঁড়িয়ে আছে। মূল মস্কো নগরীর জনসংখ্যা প্রায় ১ কোটি ২৪ লক্ষ। বৃহত্তর মস্কো পৌর এলাকাতে প্রায় ১ কোটি ৭০ লক্ষ অধিবাসীর বাস। আর মস্কো মহানগর এলাকাতে ২ কোটিরও বেশি লোকের বাস। জনসংখ্যার  বিচারে মস্কো একটি অতিমহানগরী। নগরীর আয়তন প্রায় ২৫১১(৯৭০ বর্গমাইল) বর্গকিলোমিটার। তুলনায় মস্কো মহানগর এলাকার আয়তন প্রায় ২৬ হাজার বর্গকিলোমিটার (১৬১৫৫ বর্গমাইল)। জনসংখ্যার বিচারে মস্কো ইউরোপ মহাদেশের বৃহত্তম নগরী, বৃহত্তম পৌর এলাকা, এবং বৃহত্তম মহানগর এলাকা। অধিকন্তু আয়তনের বিচারেও এটি ইউরোপ মহাদেশের বৃহত্তম নগরী।
  
  ১১৪৭ সালে যখন মস্কো লোকালয়টি প্রতিষ্ঠিত হয়, তখন মস্কোর তেমন গুরুত্ব ছিল না। কিন্তু সময়ের সাথে শহরটি সমৃদ্ধ্বি ও প্রতিপত্তি বৃদ্ধি পায় এবং এক পর্যায়ে নগরীটি একটি মহাডিউকরাজ্যের রাজধানীতে পরিণত হয়। মস্কোর মহাডিউকরাজ্যটি যখন বিবর্তিত হয়ে রাশিয়ার জারশাসিত রাজ্যে পরিণত হয়, তখন মস্কো এই রাজ্যের প্রায় সমগ্র ইতিহাস জুড়েই সেটির রাজনৈতিক ও অর্থনৈতিক কেন্দ্রবিন্দু হিসেবে ভূমিকা পালন করে। পরবর্তীতে যখন জারশাসিত রাজ্যের সংস্কার সাধন করে এটিকে রুশ সাম্রাজ্যে পরিণত করা হয়, তখন সাম্রাজ্যের রাজধানীকে মস্কো থেকে সেন্ট পিটার্সবার্গ নগরীতে সরিয়ে নেওয়া হয়, ফলে মস্কোর গুরুত্ব হ্রাস পায়। ২০শ শতকে রুশ বিপ্লব সংঘটিত হওয়ার পরে মস্কোকে আবার রাজধানীর মর্যাদা দেওয়া হয়; তবে এবারে এটি রুশ সোভিয়েত কেন্দ্রশাসিত সমাজতান্ত্রিক প্রজাতন্ত্র এবং সোভিয়েত ঐক্যের (সোভিয়েত ইউনিয়ন) রাজনৈতিক কেন্দ্র হিসেবে আত্মপ্রকাশ করে। ১৯৯০-এর দশকে সোভিয়েত ঐক্যের পতন ঘটলে মস্কো নব্য-প্রতিষ্ঠিত রুশ যুক্তরাষ্ট্র তথা রাশিয়ার রাজধানী হিসেবে থেকে যায়। 
  
  মস্কো বিশ্বের অতিমহানগরীগুলির মধ্যে সবচেয়ে উত্তরে অবস্থিত ও সবচেয়ে শীতল। এর ইতিহাস ৮ শতাব্দীরও বেশি প্রাচীন। বর্তমানে মস্কো একটি কেন্দ্রশাসিত নগরী যা রাশিয়ার এবং পূর্ব ইউরোপের রাজনৈতিক, অর্থনৈতিক, সাংস্কৃতক ও বৈজ্ঞানিক কেন্দ্র হিসেবে ভূমিকা রেখে চলেছে। স্থূল অভ্যন্তরীণ উৎপাদন অনুযায়ী মস্কো নগরীর অর্থনীতি বিশ্বের অন্যতম বৃহত্তম অর্থনীতি। জীবনযাপনের খরচ অনুযায়ী এটি বিশ্বের সবচেয়ে ব্যয়বহুল নগরীগুলির একটি। এছাড়া মাস্টারকার্ড বৈশ্বিক গন্তব্যস্থল সূচক অনুযায়ী এটি বিশ্বের অন্যতম দ্রুততম বর্ধমান পর্যটক গন্তব্যস্থল। মস্কোতে ইউরোপের সর্বোচ্চ সংখ্যক এবং বিশ্বের ৩য় সর্বোচ্চ সংখ্যক শত কোটিপতি ব্যক্তির (মার্কিন ডলারে) বাস। মস্কো নগরীতে অবস্থিত মস্কো আন্তর্জাতিক ব্যবসা কেন্দ্র এলাকাটি ইউরোপ ও বিশ্বের বৃহত্তম বাণিজ্যিক কেন্দ্রগুলির একটি এবং এখানে ইউরোপের সবচেয়ে উঁচু আকাশচুম্বী কিছু ভবন অবস্থিত। এদের মধ্যে ওস্তানকিনো বুরূজটি ইউরোপের সর্বোচ্চ স্বতন্ত্র স্থাপনা হিসেবে স্বীকৃত। মস্কো ১৯৮০ সালের গ্রীষ্মকালীন অলিম্পিক প্রতিযোগিতার আয়োজক নগরী ও ২০১৮ সালে ফিফা ফুটবল বিশ্বকাপের অন্যতম আয়োজক নগরী ছিল। 
  
  রাশিয়ার সাংস্কৃতিক কেন্দ্রবিন্দু মস্কো নগরী রুশ শিল্পী, বিজ্ঞানী ও ক্রীড়াবিদদের পছন্দের আবাসভূমি; এখানে বহুসংখ্যক জাদুঘর, উচ্চশিক্ষায়তনিক ও রাজনৈতিক প্রতিষ্ঠান ও নাট্যশালা আছে। নগরীটিতে একাধিক ইউনেস্কো বিশ্ব ঐতিহ্যবাহী স্থান অবস্থিত। রুশ স্থাপত্যশৈলীর জন্য সুবিদিত মস্কো নগরীটির উল্লেখযোগ্য দর্শনীয় ও ঐতিহাসিক ভবন ও স্থাপনার মধ্যে  সাধু বাসিলের মহাগির্জা (ক্যাথেড্রাল), লাল চত্বর, ও মস্কোর ক্রেমলিনের (ঐতিহাসিক রাজপ্রাসাদ) নাম সবার আগে উল্লেখযোগ্য। ক্রেমলিনটি বর্তমানে রুশ সরকারে কার্যালয় হিসেবে ব্যবহৃত হচ্ছে। মস্কোতে বিভিন্ন শিল্পখাতের বিশেষ করে বাণিজ্যিক ও প্রযুক্তি খাতের বহুসংখ্যক রুশ ব্যবসায়িক কারবারের প্রধান কার্যালয় অবস্থিত। মস্কো নগরীতে একটি সর্বাঙ্গীণ পরিবহন ব্যবস্থার সুব্যবস্থা রয়েছে, যার মধ্যে আছে চারটি আন্তর্জাতিক বিমানবন্দর, নয়টি প্রান্তিক রেলস্টেশন, একটি ট্রামগাড়ি ব্যবস্থা, একটি মনোরেল ব্যবস্থা এবং সর্বোপোরি মস্কো পাতালরেল বা মেট্রো। মস্কো মেট্রো ইউরোপের ব্যস্ততম পাতালরেল ব্যবস্থা এবং একই সাথে এটি বিশ্বের বৃহত্তম গণপরিবহন ব্যবস্থাগুলির একটি। মস্কো নগরীর ৪০% এলাকাই সবুজ বৃক্ষরাজিতে আবৃত, যার কারণে এটি ইউরোপ, এমনকি সমগ্র বিশ্বের সবচেয়ে সবুজ নগরীগুলির একটি।
  
  নামের ব্যুৎপত্তি
  ধারণা করা হয় যে মস্কো নগরীর নাম মস্কভা নদী থেকে এসেছে। নদীর নাম মস্কভা কীভাবে হল, সে নিয়ে বেশ কিছু অনুকল্প প্রস্তাব করা হয়েছে। এখানে স্লাভ জাতির লোকেদের আগমনের আগে আদিতে ফিন্নো-উগ্রীয় মেরিয়া ও মুরোমা জাতির লোকেরা বাস করত, এবং তারা নদীটির নাম দিয়েছিল মুস্তাজোকি, অর্থাৎ "কৃষ্ণ নদী"।  কারও কারও মতে এই শব্দটি থেকে মস্কভা নদী ও মস্কো নগরীর নামের উদ্ভব হয়েছে।
  
  উল্লেখযোগ্য ব্যক্তিত্ব
   ফিওদোর দস্তয়েভ্‌স্কি - ঔপন্যাসিক, ছোটগল্পকার, প্রাবন্ধিক, ও দার্শনিক
   বরিস লেয়োনিদভিচ পাস্তের্নাক-কবি, ঔপন্যাসিক এবং অনুবাদক
  
  ইতিহাস
  
  প্রাগৈতিহাসিক 
  প্রত্নতাত্ত্বিক খননগুলি দেখায় যে আজকের মস্কো এবং আশেপাশের অঞ্চলগুলি অনাদিকাল থেকেই বসতিপূর্ণ। প্রথম দিকের সন্ধানগুলির মধ্যে লিয়ালোভো সংস্কৃতির ধ্বংসাবশেষ রয়েছে, যা বিশেষজ্ঞরা পাথর যুগের শেষ পর্বের নিওলিথিক সময়কে নির্ধারণ করেছেন।তারা নিশ্চিত করে যে এই অঞ্চলের প্রথম বাসিন্দা ছিল শিকারী এবং সংগ্রহকারী। প্রায় 950 খ্রিস্টাব্দের দিকে, দুটি স্লাভিক উপজাতি, ভিটিচি এবং ক্রিভিচি এখানে স্থায়ী হয়। সম্ভবত ভ্যাটিচি মস্কোর আদিবাসী জনগোষ্ঠীর মূল কেন্দ্র তৈরি করেছিল।
  
  তথ্যসূত্র
  
  বিষয়শ্রেণী:ইউরোপের রাজধানী
  বিষয়শ্রেণী:রাশিয়ার শহর
  বিষয়শ্রেণী:ইতিহাস
title: মস্কো